Kim Behnke (FP), 1997-10-22:
Jeg vil også gerne indlede med at byde den nye minister velkommen.
Vi glæder os til arbejdet og kan så stille og roligt starte med dette lovforslag, der jo ikke er den store revolution, men alligevel et par skridt i den rigtige retning.
Vi hører til dem, der under forårets debat om den kommunale forvaltning var med til at tale for yderligere åbenhed.
Vi oplever i disse år, at borgerne føler meget stor interesse for at kunne følge med i, hvad der foregår både i byråd og i amtsråd og ikke mindst i Folketinget.
Vi kan måske undgå nogle af de nærmest kommandoraid, man har oplevet, hvor folk vil have aktindsigt, ved, at der i den kommunale forvaltning bliver større åbenhed om det, der foregår, så borgerne ikke føler sig provokerede til at henvende sig på rådhuset med krav om at få aktindsigt i sagerne, simpelt hen fordi de har kunnet følge sagerne, fra de opstår, og til de gennem udvalgsarbejdet ender i byrådssalen til endelig afgørelse.
Noget af det, der i øjeblikket er korrekt iagttaget af SF, er, at der er forskel på kommunerne.
Nogle steder sidder der en stærk borgmester eller amtsborgmester, som forvalter sin kommune efter egne ønsker, og hvor det mindretal, som Fremskridtspartiets byrådsmedlemmer jo ofte udgør, bestemt ikke har nogle særlige rettigheder.
Jeg kan som folketingsmedlem blive chokeret over den måde, som f.eks. spørgsmål til amtsborgmesteren forvaltes på rundt omkring i landet, hvor det er amtsborgmesteren, der fuldstændig efter eget skøn afgør, hvornår og i hvilket omfang han overhovedet gider svare på de spørgsmål, som by- og amtsrådsmedlemmer stiller, hvor vi her i Folketinget er vant til en langt højere grad af åbenhed og rettigheder til mindretal.
Jeg kan også støtte SF's ønske om, at spørgsmålet om de åbne postlister bliver taget op i denne forbindelse.
Det er en relevant forbindelse.
SF ved, at vi tidligere har støttet deres forslag, netop hvad det angår.
Så var der hr. Aagaard fra De Konservative, der mente, at med elektronisk post, der sendes rundt til byrådsmedlemmerne, kan tingene være meget hurtigt fremme i vore dage.
Det er korrekt, at netop computerteknologien giver os nogle muligheder, som vi ikke har haft før.
Folketinget har senest åbnet sin egen webside, som det hedder, på Internet, og giver dermed borgerne mulighed for at følge med i, både hvad der foregår i udvalgene og her i salen.
Det er min klare vurdering, at alle amtskommuner, alle byråd, alle kommuner i løbet af få år vil have deres egen webside, hvor man kan præsentere disse ting, og når det er tilfældet, kan vi lige så godt sørge for at få rammerne skabt gennem disse lovparagraffer, således at vi har den åbenhed.
Der er ingen grund til at lægge skjul på, hvad der foregår.
Jeg er overbevist om, at mange af de myter om sammenspisthed, og hvad der ellers hersker hos borgerne, kan vi nemmest slippe af med ved at sikre fuld åbenhed om det, der foregår.
Hvis der under udvalgsarbejdet viser sig at være nogle tekniske finesser, vi skal have justeret, er det vores forventning, at den nye minister med en fortid i Kommunernes Landsforening måske kan være med til aktivt at justere de ting på plads, som der måtte være brug for.
Vi giver vores fulde tilslutning til, at lovforslaget får en hurtig og nem behandling gennem Folketinget.